CELEX: 32019D1296
Language: hu
Date: 2019-07-31 00:00:00
Title: A Tanács (KKBP) 2019/1296 határozata (2019. július 31.) a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat végrehajtásával összhangban a biológiai biztonság és védelem Ukrajnában való megerősítésének támogatásáról

2.8.2019   
               
               
                  HU
               
               
                  Az Európai Unió Hivatalos Lapja
               
               
                  L 204/29
               
            
         A TANÁCS (KKBP) 2019/1296 HATÁROZATA
         (2019. július 31.)
         a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat végrehajtásával összhangban a biológiai biztonság és védelem Ukrajnában való megerősítésének támogatásáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére és 31. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát, amelynek II. fejezete tartalmazza az e fegyverek elterjedése elleni küzdelemre irányuló intézkedések listáját. Ezeket az intézkedéseket mind az Unióban, mind a harmadik országokban meg kell hozni.
                  
               
                     (2)
                  
                  
                     Az Unió aktívan végrehajtja ezt a stratégiát, és érvényre juttatja a stratégia III. fejezetében felsorolt intézkedéseket, elsősorban a multilaterális intézmények által irányított konkrét projektek támogatására felszabadított pénzügyi források biztosításával, a tömegpusztító fegyverek elterjedése elleni intézkedések széles köréhez szükséges technikai segítségnyújtásnak és szakértelemnek az államok részére történő biztosításával, valamint az Egyesült Nemzetek Szervezete Biztonsági Tanácsa (ENSZ BT) szerepének megerősítésével.
                  
               
                     (3)
                  
                  
                     Az ENSZ BT 2004. április 28-án elfogadta az 1540 (2004) sz. határozatot (a továbbiakban: az 1540 (2004) sz. ENSZ BT-határozat), az első olyan nemzetközi okmányt, amely átfogó és egységes módon foglalkozik a tömegpusztító fegyverek és hordozóeszközeik, valamint a tömegpusztító fegyverekhez kapcsolódó anyagok kérdésével. Az 1540 (2004) sz. ENSZ BT-határozat valamennyi állam számára kötelezettségeket állapított meg, és e kötelezettségek célja az volt, hogy megakadályozzák a nem állami szereplőket abban, illetve visszatartsák őket attól, hogy ilyen fegyverekhez és a fegyverekhez kapcsolódó anyagokhoz jussanak. Az ENSZ BT arról is határozott, hogy az államoknak olyan belföldi ellenőrzések létrehozását célzó, hatékony intézkedéseket kell hozniuk és végrehajtaniuk, amelyekkel megelőzhető a nukleáris, vegyi és biológiai fegyverek és hordozóeszközeik elterjedése, többek között a kapcsolódó anyagokra vonatkozó megfelelő ellenőrzések kialakítása révén.
                  
               
                     (4)
                  
                  
                     A Tanács 2017. május 11-én elfogadta az 1540 (2004) sz. ENSZ BT-határozat végrehajtásának támogatásáról szóló (KKBP) 2017/809 határozatot (1). A (KKBP) 2017/809 határozat alapján végzett tevékenységek technikai végrehajtása az ENSZ Leszerelési Ügyek Hivatalának (UNODA) feladata, amit az UNODA az érintett regionális nemzetközi szervezetekkel – különösen az Európai Biztonsági és Együttműködési Szervezettel (EBESZ) – együttműködésben hajt végre.
                  
               
                     (5)
                  
                  
                     A Tanács 2017. július 11-én elfogadta a 1540 (2004) sz. ENSZ BT-határozat végrehajtásával összhangban a kémiai biztonság és védelem Ukrajnában való megerősítésének támogatásáról szóló (KKBP) 2017/1252 határozatot (2). A (KKBP) 2017/1252 határozat alapján végzett tevékenységek technikai végrehajtása az EBESZ Titkárságának feladata.
                  
               
                     (6)
                  
                  
                     A tömegpusztító fegyverek elterjedése elleni küzdelem terén Ukrajna fő prioritásai közé tartozik a biológiai- és toxinfegyver-tilalmi egyezményhez (BTWC), valamint az 1540 (2004) sz. ENSZ BT-határozathoz való egyetemes csatlakozás és ezek teljes körű végrehajtása.
                  
               
                     (7)
                  
                  
                     Az Unió és Ukrajna 2014. március 21-én, illetve június 27-én társulási megállapodást (3) írt alá, amely többek között előírja az ukrán jogszabályoknak a vonatkozó uniós jogszabályokkal való gyorsított harmonizációját, egyebek mellett az 1540 (2004) sz. ENSZ BT-határozat átfogó végrehajtása előtt álló akadályoknak az Ukrajnában való kiküszöbölésével összefüggésben. Az EU–Ukrajna társulási megállapodás egyes részeit 2014. november 1-je óta ideiglenesen alkalmazzák. Az EU–Ukrajna társulási megállapodás 2017. szeptember 1-jén hatályba lépett.
                  
               
                     (8)
                  
                  
                     Az ukrán kormánynak az EU–Ukrajna társulási megállapodás végrehajtására irányuló, a 2018 és 2020 közötti időszakra vonatkozó cselekvési terve értelmében Ukrajna – a BTWC és az 1540 (2004) sz. ENSZ BT-határozat, valamint egyéb nemzetközi normák és előírások, különösen az uniós jogszabályi keret tekintetében fennálló kötelezettségeivel összhangban – vállalta, hogy kidolgozza, illetve javítja a biológiai biztonság és védelem területére vonatkozó szabályait és mechanizmusait.
                  
               
                     (9)
                  
                  
                     Ennek keretében az EBESZ Titkársága az ukrán illetékes hatóságokkal szoros együttműködésben három projektjavaslatot dolgozott ki az átfogó biológiai biztonság és védelem Ukrajnában való megerősítése érdekében.
                  
               
                     (10)
                  
                  
                     Az e határozat alapján megvalósítandó projektek technikai végrehajtásával az EBESZ Titkárságát kell megbízni.
                  
               
                     (11)
                  
                  
                     A projekteket az ukrán kormánynak az EU-Ukrajna társulási megállapodás végrehajtásáról szóló cselekvési terve vonatkozó rendelkezéseivel összhangban kell végrehajtani. A tevékenységek végrehajtása során figyelembe kell venni a (KKBP) 2017/1252 határozat végrehajtása során azonosított releváns bevált gyakorlatokat és a végrehajtás során levont tanulságokat.
                  
               
                     (12)
                  
                  
                     Az EBESZ Titkárságának biztosítania kell a hatékony együttműködést az olyan érdekelt nemzetközi szervezetekkel és testületekkel, mint a BTWC végrehajtást támogató egysége, az 1540 (2004) ENSZ BT-határozat alapján létrehozott ENSZ BT-bizottság, az Állategészségügyi Világszervezet, valamint a Partnerség a tömegpusztító fegyverek és anyagok elterjedése ellen. Az EBESZ Titkárságának biztosítania kell az e határozat alapján végrehajtott projektek tekintetében a kiegészítő jelleget és a szinergiákat a területre irányuló, az egyes uniós tagállamok által támogatott idevágó, korábbi és folyamatban lévő ukrajnai projektekkel, valamint az egyéb, uniós támogatással működő programokkal, így többek között a stabilitás és a béke elősegítését szolgáló eszközzel, valamint az uniós vegyi, biológiai, radiológiai vagy nukleáris anyagokkal foglalkozó kiválósági központokkal,
                  
               ELFOGADTA EZT A HATÁROZATOT:
         
            1. cikk
            
               (1)   A béke és a biztonság, valamint a hatékony multilateralizmus globális és regionális szintű előmozdítása céljából az Unió törekszik az alábbi célok elérésére:
               
                           —
                        
                        
                           a biológiai biztonság és védelem megerősítése Ukrajnában az ukrán jogszabályi és szabályozási keret, valamint az emberi és állategészségügyi rendszerek javítása, továbbá az élettudományokkal foglalkozó szakemberek tájékoztatása révén;
                        
                     
                           —
                        
                        
                           a hatékony multilateralizmus regionális szinten való támogatása az EBESZ arra irányuló tevékenységének támogatásával, hogy megerősítse a biológiai biztonság és védelem területén illetékes ukrán hatóságok képességeit az 1540 (2004) sz. ENSZ BT-határozat szerinti kötelezettségekkel és a BTWC-vel összhangban.
                        
                     
            
               (2)   Az (1) bekezdésben említett célkitűzések megvalósítása érdekében az Unió az alábbi projekteket hajtja végre:
               
                           —
                        
                        
                           a biológiai biztonság és védelem területére vonatkozó hatályos ukrán jogszabályok harmonizációja a nemzetközi normákkal;
                        
                     
                           —
                        
                        
                           a különösen veszélyes patogének okozta betegségekkel foglalkozó állategészségügyi felügyeleti rendszer fenntarthatóságának biztosítása Ukrajnában;
                        
                     
                           —
                        
                        
                           az élettudományokkal foglalkozó szakembereknek a biológiai biztonsági és védelmi kérdésekkel kapcsolatos tájékoztatása, oktatása és képzése.
                        
                     A fent említett projektek részletes leírása a mellékletben található.
            
         
         
            2. cikk
            
               (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
            
            
               (2)   Az 1. cikk (2) bekezdésében említett projekteket az EBESZ Titkársága hajtja végre. A Titkárság e feladatát a főképviselő felügyelete alatt látja el. A főképviselő e célból megköti a szükséges megállapodásokat az EBESZ Titkárságával.
            
         
         
            3. cikk
            
               (1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 1 913 900 EUR.
            
            
               (2)   Az (1) bekezdésben meghatározott összegből finanszírozott kiadásokat az Unió általános költségvetésére alkalmazandó eljárások és szabályok szerint kell kezelni.
            
            
               (3)   A Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást köt az EBESZ Titkárságával. E megállapodásban rendelkezni kell arról, hogy az EBESZ Titkárságának biztosítania kell az uniós hozzájárulás láthatóságát a hozzájárulás mértékének megfelelően.
            
            
               (4)   A Bizottság törekszik a (3) bekezdésben említett finanszírozási megállapodásnak az e határozat hatálybalépését követő mielőbbi megkötésére. A Bizottság tájékoztatja a Tanácsot az ezen eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
            
         
         
            4. cikk
            A főképviselő e határozat végrehajtásáról jelentést tesz a Tanácsnak az EBESZ Titkársága által készített rendszeres jelentések alapján. Ezek a jelentések képezik a Tanács által végzett értékelés alapját. A Bizottság tájékoztatást nyújt az 1. cikk (2) bekezdésében említett projektek pénzügyi vonatkozásairól.
         
         
            5. cikk
            
               (1)   Ez a határozat az elfogadásának napján lép hatályba.
            
            
               (2)   Ez a határozat a 3. cikk (3) bekezdésében említett finanszírozási megállapodás megkötését követően 36 hónap elteltével, vagy amennyiben az elfogadása időpontját követő hat hónapon belül nem kerül sor finanszírozási megállapodás megkötésére, az elfogadása időpontját követő hat hónap elteltével hatályát veszti.
            
         
         
            Kelt Brüsszelben, 2019. július 31-én.
            
               
                  a Tanács részéről
               
               
                  az elnök
               
               T. TUPPURAINEN
            
         
         
            (1)  A Tanács (KKBP) 2017/809 határozata (2017. május 11.) a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat végrehajtásának támogatásáról (HL L 121., 2017.5.12., 39. o.).
         
            (2)  A Tanács (KKBP) 2017/1252 határozata (2017. július 11.) a tömegpusztító fegyverek és hordozóeszközeik elterjedésének megakadályozásáról szóló 1540 (2004) sz. ENSZ BT-határozat végrehajtásával összhangban a kémiai biztonság és védelem Ukrajnában való megerősítésének támogatásáról (HL L 179., 2017.7.12., 8. o.).
         
            (3)  Társulási megállapodás egyrészről az Európai Unió, az Európai Atomenergia-közösség és tagállamaik, másrészről Ukrajna között (HL L 161., 2014.5.29., 3. o.).
      
      
         
            MELLÉKLET
            A biológiai biztonság és védelem megerősítése Ukrajnában az 1540 (2004) sz. ENSZ BT-határozattal összhangban
            1.   Háttér-információk
            A biológiai fegyverek tilalmát előíró ukrán jogi szabályozás részletes és átfogó. E jogszabályi és szabályozási előírások jelentős része ugyanakkor idejétmúlt, és nem felel meg a nemzetközi normáknak és előírásoknak. Ennélfogva azokat – a vonatkozó nemzetközi előírásokkal való harmonizációjuk fokozása érdekében – sürgősen felül kell vizsgálni és aktualizálni kell.
            Ukrajnában nem létezik a biológiai biztonságra és védelemre vonatkozó olyan kerettörvény, amely létrehozna egy biológiai biztonsági és védelmi rendszert és ismertetné annak megfelelő működését (például, amely jogilag meghatározná a biológiai biztonsággal és védelemmel foglalkozó, valamint szakértői és nyomonkövetési feladatokat ellátó központi végrehajtó testületet). Ezenfelül jelenleg nincs átfogó együttműködés az összes érintett minisztérium, ügynökség és szervezet között a biológiai veszélyekhez kapcsolódó veszélyhelyzetek megelőzése és az azokra való reagálás céljából.
            Hasonlóképpen hiányoznak azok az állami ellenőrző mechanizmusok is, amelyek biztosítanák a biológiai védelemmel kapcsolatos követelmények betartását a biológiai anyagokkal való munkavégzés során. Nem áll rendelkezésre nyilvántartás az Ukrajna területén veszélyes biológiai anyagokkal dolgozó gazdasági és nem gazdasági szereplőkről. Mindemellett a veszélyes biológiai anyagokkal dolgozó szereplőket nem kötelezi jogszabály a megfelelő engedély megszerzésére. Az engedélyezési rendszer megszüntetése valójában olyan helyzetet teremtett, amelyben a biológiai biztonságra és védelemre vonatkozó követelmények klinikai mikrobiológiai laboratóriumokban való betartását nem jelentik és nem ellenőrzik, és az ilyen laboratóriumok tényleges száma is ismeretlen. A veszélyes biológiai anyagok szállítását, tárolását és átadását, valamint az azokkal való elszámolást szabályozó normatív dokumentumot hatályon kívül helyezték. Az alkalmazandó dokumentumok kevéssé foglalkoznak a biológiai védelem más szempontjaival, így például az alkalmazottak megbízhatóságának ellenőrzésével és a bizalmas információk védelmével.
            A mezőgazdasági termelés, a biotermelés, a közlekedés és a külkereskedelmi kapcsolatok modern világunkat jellemző gyors bővülésének tükrében az orvostudomány és az állatgyógyászat területén is sok probléma merül fel, különösen a biológiai anyagok elterjedésének kockázatával, különösen az emberek és állatok körében gyakori fertőző és parazitás megbetegedésekkel kapcsolatban.
            Ukrajnában ma a biológiai védelem és az élelmezésbiztonság szempontjából az afrikai sertéspestis, a madárinfluenza, a ragadós száj- és körömfájás, valamint a multirezisztens bakteriális kórokozók jelentik a legfőbb veszélyt. Egyes helyeken fennáll az anthrax-, a veszettség-, a klasszikus sertéspestis- és a tularémiajárványok természetes kockázata. Az élelmezésbiztonság és a biológiai védelem szavatolása érzékeny kérdés, amely nem oldható meg az újonnan megjelenő és gazdasági szempontból jelentős fertőző állatbetegségek – köztük a zoonózisfertőzések – nyomon követésére, előrejelzésére és korai felismerésére szolgáló eszközök nélkül. A biológiai védelem és az élelmezésbiztonság problémája Ukrajnában csak akkor kezelhető, ha a genetikai és a molekuláris biotechnológiai alapkutatás beépítésre kerül az orvostudomány és az állatgyógyászat, illetve a diagnosztika területébe.
            Az ukrán élettudományi laboratóriumok személyzetének többsége nagy tapasztalattal rendelkezik a veszélyes biológiai anyagok kezelése terén, ugyanakkor rendkívül ritka, hogy a laboratóriumokban a biológiai biztonság és védelem modern elvei és megközelítései, illetve korszerű módszerek és gyakorlatok, valamint az ilyen korszerű gyakorlatokhoz igazodó magatartási kódexek létezzenek. Több élettudományi laboratóriumban is található ugyan néhány korszerű berendezés, de az e berendezések működését ismertető képzés hiányában a laboratóriumi személyzet nem vagy nem megfelelően használja azokat. Mindemellett az élettudományokkal foglalkozó szakemberek egyes kategóriái esetében a meglévő magas szintű képzési rendszer nem tér ki minden szükséges biológiai biztonsági és védelmi kérdésre. Mindezek a tényezők együtt a veszélyes biológiai anyagokkal dolgozó laboratóriumokban a biológiai biztonság és védelem szintjének csökkenését eredményezhetik.
            A fenti elemzés alapján az EBESZ három projektet dolgozott ki azzal a céllal, hogy megerősítse Ukrajnában a biológiai biztonság és védelem általános szintjét. Ezen projektek kidolgozására az illetékes ukrán hatóságokkal együttműködésben került sor. A projektek végrehajtása az EU-Ukrajna társulási megállapodás végrehajtásáról szóló cselekvési terv vonatkozó rendelkezéseivel összhangban történne.
            A projektek végrehajtásakor figyelembe vennék továbbá a kémiai biztonság és védelem Ukrajnában való megerősítésének támogatásáról szóló (KKBP) 2017/1252 határozat végrehajtása során azonosított releváns bevált gyakorlatokat és a végrehajtás során levont tanulságokat.
            2.   Cél
            E határozat általános célja, hogy Ukrajnának a BTWC és az 1540 (2004) sz. ENSZ BT-határozat szerinti kötelezettségeivel összhangban, továbbá az EU–Ukrajna társulási megállapodásnak megfelelően támogassa a biológiai biztonság és védelem Ukrajnában való megerősítését célzó EBESZ-projekteket.
            3.   A projektek leírása
            3.1.   A biológiai biztonság és védelem területére vonatkozó hatályos ukrán jogszabályok harmonizációja a nemzetközi normákkal
            3.1.1.   A projekt célja
            
                        —
                     
                     
                        A biológiai biztonságra és védelemre vonatkozó ukrán jogszabályi és szabályozási keret javítása az 1540 (2004) sz. ENSZ BT-határozat szerinti kötelezettségekkel összhangban, nevezetesen olyan megfelelő és hatékony jogszabályok elfogadása és végrehajtása, amelyek minden nem állami szereplő számára megtiltják biológiai fegyverek és azok hordozóeszközei – különösen terrorizmus céljából történő – előállítását, megszerzését, birtoklását, kifejlesztését, szállítását, átadását és használatát.
                     
                  3.1.2.   A projekt leírása
            
                        —
                     
                     
                        Az e projektből közvetlen támogatásban részesülő, a biológiai biztonsággal és védelemmel kapcsolatos jogszabályok javítását célzó és mielőbbi végrehajtást igénylő konkrét intézkedések a következők:
                        
                                    —
                                 
                                 
                                    a biológiai biztonságról és védelemről szóló ukrán törvénytervezet kidolgozása és benyújtása a Verhovna Radához;
                                 
                              
                                    —
                                 
                                 
                                    ukrán miniszterkabineti határozat kidolgozása és elfogadása a biológiai biztonságra és védelemre vonatkozó követelményeknek a patogén mikroorganizmusokkal dolgozó intézményekben és létesítményekben való megfelelés ellenőrzéséhez kapcsolódó kérdések szabályozásáról;
                                 
                              
                                    —
                                 
                                 
                                    a biológiai biztonsági és védelmi koncepció, valamint a veszélyes és a különösen veszélyes megbetegedésekre való reagálást célzó ukrán nemzeti cselekvési terv kidolgozása és elfogadása, továbbá azon kritikus infrastruktúra meghatározása, amely biztosítja a megfelelő válaszlépéseket a veszélyes és a különösen veszélyes megbetegedések kockázata vagy a tényleges megbetegedések esetén;
                                 
                              
                                    —
                                 
                                 
                                    Ukrajna egységes biológiai biztonsági rendszerének bevezetése, valamint a biológiai anyagok véletlen vagy szándékos terjesztésével szembeni védelmét, azok megfelelő és biztonságos tárolását és szállítását célzó tervek kialakítása, az intézményen belüli védelmet is beleértve;
                                 
                              
                                    —
                                 
                                 
                                    a közegészségügyi és az állatgyógyászati rendszer átszervezése a nemzetközi követelményeknek megfelelően.
                                 
                              
                  3.1.3.   A projekt várt eredményei
            
                        —
                     
                     
                        Az ukrán biológiai biztonsági és védelmi rendszer javítása az e területre vonatkozó nemzeti jogszabályi és szabályozási keret megerősítése révén;
                     
                  
                        —
                     
                     
                        a biológiai biztonságért és védelemért felelős különböző ügynökségek közötti együttműködés előmozdítása;
                     
                  
                        —
                     
                     
                        a biológiai biztonsági és védelmi rendszer fenntarthatóságának biztosítása Ukrajnában.
                     
                  3.1.4.   A projekt kedvezményezettjei
            
                        —
                     
                     
                        Egészségügyi Minisztérium.
                     
                  3.2.   A különösen veszélyes patogének okozta betegségekkel foglalkozó állategészségügyi felügyeleti rendszer fenntarthatóságának biztosítása Ukrajnában
            3.2.1.   A projekt célja
            
                        —
                     
                     
                        A biológiai biztonság és védelem javítása Ukrajnában az emberi és állati egészségügyi rendszerek megerősítése révén, az 1540 (2004) sz. ENSZ BT-határozat alapján fennálló kötelezettségekkel összhangban, és különösen olyan belföldi ellenőrzések létrehozását célzó, hatékony intézkedések végrehajtása, amelyekkel megelőzhető a biológiai fegyverek és hordozóeszközeik elterjedése, többek között a kapcsolódó anyagokra vonatkozó megfelelő ellenőrzések kialakítása révén.
                     
                  3.2.2.   A projekt leírása
            
                        —
                     
                     
                        Az emberi és állatbetegségek hatékony nyomon követésének végrehajtása az egyes kiválasztott anyagok szekvenálására és genetikai jellemzésére szolgáló közös használatú központ létrehozása és a részt vevő intézmények reverz transzkripciós polimeráz láncreakciós (RT-PCR) gépekkel való felszerelése révén;
                     
                  
                        —
                     
                     
                        vészhelyzeti gyorsreagálási intézkedések kidolgozása és a különösen veszélyes állatbetegségek gyorsdiagnosztikájának bevezetése az egyes kiválasztott anyagok (a madárinfluenza, a Newcastle-betegség, a multirezisztens tuberkulózis, a bőrcsomósodáskór, a tularémia, az afrikai sertéspestis, a klasszikus sertéspestis, a ragadós száj- és körömfájás, a brucellózis, a multirezisztens szalmonellák és az anthrax kórokozói) PCR-alapú felismeréséhez használt RT-PCR-alapú diagnosztikai eszközök kifejlesztése révén, Ukrajnában kidolgozott belső protokollok alkalmazásával;
                     
                  
                        —
                     
                     
                        a kórokozók, köztük a zoonózisos, a vírusos és bakteriális kórokozók laboratóriumokban és lerakatokban történő biztonságos tárolásának megvalósítása az RT-PCR-alapú tesztkészletekre vonatkozó nyilvántartási dokumentumok létrehozása révén;
                     
                  
                        —
                     
                     
                        egységes technikai eljárás biztosítása a vizsgálati laboratóriumok megfelelőségértékelése területén, a bizalom elnyerése nemzeti és nemzetközi szinten egyaránt, a teljesítmény és az átláthatóság kölcsönös elismeréséhez szükséges feltételek megteremtése, valamint figyelemfelhívás és a szakértelem biztosítása a biológiai biztonság és védelem területén;
                     
                  
                        —
                     
                     
                        kapacitásépítés a különösen veszélyes patogének okozta betegségek molekuláris diagnosztikája területén.
                     
                  3.2.3.   A projekt várt eredményei
            
                        —
                     
                     
                        A nemzeti felügyeleti és előrejelző képesség megerősítése az állatgyógyászat területén;
                     
                  
                        —
                     
                     
                        RT-PCR- és izotermális PCR-eszközökön alapuló, hatékony nemzeti diagnosztikai és felügyeleti eszközök kifejlesztése (K+F, hitelesítés és laboratóriumi alkalmazás);
                     
                  
                        —
                     
                     
                        az állatbetegségek (köztük a zoonózisos betegségek) hatékony nyomon követésének végrehajtása;
                     
                  
                        —
                     
                     
                        humán kapacitás létrehozása a különösen veszélyes patogének okozta betegségek molekuláris diagnosztikája terén (a PCR-módszereket ismertető laboratóriumi képzés).
                     
                  3.2.4.   A projekt kedvezményezettjei
            
                        —
                     
                     
                        Az Ukrán Állami Élelmiszerbiztonsági és Fogyasztóvédelmi Szolgálat
                     
                  
                        —
                     
                     
                        A támogatás kedvezményezettje: A „Kísérleti és Klinikai Állatorvosi Intézet” elnevezésű nemzeti tudományos központ (Harkiv, Ukrajna)
                     
                  3.3.   Az élettudományokkal foglalkozó szakembereknek a biológiai biztonsági és védelmi kérdésekkel kapcsolatos tájékoztatása, oktatása és képzése
            3.3.1.   A projekt célja
            
                        —
                     
                     
                        A biológiai biztonság és védelem és a bioetika javítása Ukrajnában az élettudományokkal foglalkozó szakembereknek a biológiai biztonsági és védelemi kérdésekkel kapcsolatos tájékoztatása révén, az 1540 (2004) sz. ENSZ BT-határozat szerinti kötelezettségekkel összhangban, ideértve a biológiai fegyverek és hordozóeszközeik elterjedésének megakadályozását célzó hatékony belföldi intézkedések végrehajtását is.
                     
                  3.3.2.   A projekt leírása
            
                        —
                     
                     
                        Az ukrán élettudományi intézetek munkatársaiból álló oktatói csapat összeállítása, amelynek tagjai át tudják adni a biológiai biztonság és védelem és a bioetika elveivel kapcsolatos korszerű ismereteket, a bevált laboratóriumi gyakorlatokat, valamint a laboratóriumi biológiai kockázatok kezelését célzó eljárásokat és módszereket;
                     
                  
                        —
                     
                     
                        a már rendelkezésre álló erőforrások javítása annak érdekében, hogy az élettudományok oktatói, hallgatói és az élettudományokkal foglalkozó szakemberek, valamint más érdekelt felek körében fokozni lehessen a biológiai biztonsággal és védelemmel és a bioetikával kapcsolatos ismeretek terjesztését és tájékoztatást, maradéktalanul figyelembe véve az ukrán Tudományos és Technológiai Központ „Oktatás és ismeretterjesztés Ukrajnában” című P633. sz. projektjét;
                     
                  
                        —
                     
                     
                        a képzési kapacitás fenntarthatóságának biztosítása a projekt befejezését követően.
                     
                  3.3.3.   A projekt várt eredményei
            
                        —
                     
                     
                        a nemzeti és helyi érdekelt felek ismereteinek bővülése a biológiai biztonság és védelem területén;
                     
                  
                        —
                     
                     
                        az élettudományokkal foglalkozó szakemberek képességeinek javulása a veszélyes biológiai anyagok kezelése terén;
                     
                  
                        —
                     
                     
                        az élettudományokkal foglalkozó ukrán szakemberek fokozott képessége arra, hogy csökkentsék a kutatásaik során használt anyagokkal és eszközökkel való esetleges visszaélések, valamint az ismereteikkel és kutatási eredményeikkel való visszaélések kockázatát;
                     
                  
                        —
                     
                     
                        az élettudományokkal foglalkozó szakemberek biológiai biztonsági és védelmi képzést nyújtó, erős oktatói csapat létrehozása;
                     
                  
                        —
                     
                     
                        jobb és fenntartható erőforrások a biológiai biztonsággal és védelemmel és a bioetikával kapcsolatos ismeretek távoktatásához és terjesztéséhez.
                     
                  3.4.   A projekt kedvezményezettjei
            
                        —
                     
                     
                        Egészségügyi Minisztérium.
                     
                  4.   Igazgatási támogatás a projektek végrehajtásához
            Az ukrán partnerek közötti együttműködési keret továbbfejlesztése érdekében az EBESZ Titkárságán és az EBESZ ukrajnai projektkoordinációs hivatalában külön személyzet fogja koordinálni és irányítani a projekttel kapcsolatos, a 3. pontban említett tevékenységeket, többek között új releváns projektjavaslatok és nemzeti intézkedések kidolgozása révén.
            A támogató személyzet a következő feladatokat fogja ellátni:
            
                        —
                     
                     
                        a projektek irányítása a projektciklus valamennyi fázisában,
                     
                  
                        —
                     
                     
                        a projektek napi szintű pénzügyi felügyelete,
                     
                  
                        —
                     
                     
                        technikai és jogi szakértelem biztosítása, a nagyobb közbeszerzések támogatása, más nemzetközi szervezetek bevonása, a jóváhagyott projektek célkitűzéseivel kapcsolatos minőségbiztosítás és minőség-ellenőrzés, valamint jelentéstétel az Európai Uniónak.
                     
                  5.   Időtartam
            A projektek becsült teljes időtartama 36 hónap.
            6.   Technikai végrehajtó szerv
            E határozat technikai végrehajtására az EBESZ Titkárságának konfliktusmegelőzési központja és az EBESZ ukrajnai projektkoordinációs hivatala kap megbízást. Az EBESZ más nemzetközi szervezetekkel és ügynökségekkel együttműködésben hajtja végre az e határozat szerinti tevékenységeket, különösen a hatékony szinergiák biztosítása és a párhuzamosságok elkerülése érdekében.
            7.   Jelentéstétel
            Az EBESZ Titkársága rendszeresen, valamint a fent leírt egyes tevékenységek befejezését követően jelentést készít. A végleges jelentéseket legkésőbb hat héttel az adott tevékenység befejezését követően be kell nyújtani az Európai Unió részére.
            8.   Irányítóbizottság
            E projekt irányítóbizottságát a főképviselő képviselője és az e melléklet 6. pontjában említett végrehajtó szerv képviselője alkotja. Az irányítóbizottság rendszeresen – legalább hathavonta – felülvizsgálja e határozat végrehajtását, többek között elektronikus távközlési eszközök használatával.
            9.   A projektek becsült összköltsége és az európai uniós pénzügyi hozzájárulás
            A projektek összköltsége 1 913 900 EUR.